Żewġ żgħazagħ intbagħtu erba’ snin u nofs ħabs wara li nqabdu jisirqu fil-fatt. Iż-żewġ żagħżagħ, Jonathan Felice ta’ 23 sena mill-Gżira u Ryan Briffa ta’ 21 sena minn Ħal Qormi daħlu f’dar ta’ anzjana fil-Mosta u nstabu jistaħbew fuq il-bejt tal-anzjana. Il-pulizija marru fuq il-post wara li rċevew informazzjoni minn persuna mhux magħrufa. Felice nstab li kien qiegħed iġorr ġiżirana tad-deheb u €350 waqt li Briffa kien qiegħed iġorr key chain tal-fidda u sikkina. It-tnejn wieġbu li ma kinux ħatja waqt  li Briffa ċaħad li kien qiegħed iġorr is-sikkina b’mod illegali. Fis-sentenza tagħha, il-Maġistrat Audrey Demicoli qalet li kkonsidrat ir-rekord kriminali “voluminuż” tal-imputati. Hija qalet li dawn ingħataw bosta opportunitajiet biex jirriformaw lilhom infushom, iżda dawn naqsu milli jagħmlu dan u għalhekk il-Qorti ma kienx għad fadlilha triq oħra għajr dik li timponi fuqhom sentenza ta’ ħabs effettiva.